Diari Oficial de la Generalitat Valenciana


Sumari del DOGV 3524, del 24-06-1999 (1999/4471)

RESOLUCIÓ de 28 d'abril de 1999, del conseller d'Obres Públiques, Urbanisme i Transports, per la qual s'aprova definitivament l'homologació del sector MAR-2 del Pla General de Gandia, a la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3524

Data del DOGV
:   24-06-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/4471


Data del document
:   28-04-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Gandia
    * pla d'urbanisme

RESOLUCIÓ de 28 d'abril de 1999, del conseller d'Obres Públiques, Urbanisme i Transports, per la qual s'aprova definitivament l'homologació del sector MAR-2 del Pla General de Gandia, a la Llei 6/1994, de 15 de novembre, de la Generalitat Valenciana, Reguladora de l'Activitat Urbanística. [1999/S4471]
  
Vist l'expedient remés per l'Ajuntament de Gandia referit a l'homologació del sector MAR-2, i de conformitat amb els següents
  
Antecedents de fet
  
Primer
  
L'actuació s'inicia a sol·licitud de la mercantil Comunidades y Promociones Urbanas, SA (COPRUSA), que presenta un document d'homologació del sector que és assumit per l'Ajuntament de Gandia per a la seua formulació i tramitació. Tot això conforme al que estableix l'article 2.5 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (a partir d'ara LRAU) i en l'article 4 de la Llei 6/1998, de 13 d'abril, sobre règim del sòl i valoracions.
  
Segon
  
El projecte es va sotmetre a informació pública mitjançant acord del Ple de l'Ajuntament en sessió celebrada el dia 2 d'abril de 1998. Després del pertinent període d'exposició pública, en el qual no es van presentar al·legacions, es va aprovar provisionalment per aquest òrgan en data 28 de setembre de 1998.
  
Tercer
  
El projecte d'homologació consta de memòria, annexos, plans d'informació i plans d'ordenació.
  
Per una altra part, en l'Ajuntament de Gandia es tramita el pla parcial i el programa corresponents.
  
Quart
  
Durant la tramitació municipal de l'expedient es va sol·licitar informe dels següents organismes: conselleries competents en matèria d'educació i sanitat, Demarcació de Carreteres de l'Estat i RENFE; així mateix, es va sol·licitar dictamen dels municipis limítrofs.
  
Per la seua part, la Conselleria d'Obres Públiques, Urbanisme i Transports, una vegada rebut l'expedient per a la seua aprovació definitiva, va sol·licitar informe als organismes següents: Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports; Subdirecció General de Plans i Projectes d'Infraestructures Ferroviàries del Ministeri de Foment.
  
De tots aquests, s'han emés els informes següents: RENFE (favorable, 20 de maig de 1998); Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports (favorable condicionat, 30 de novembre de 1998); Subdirecció General de Plans i Projectes d'Infraestructures Ferroviàries del Ministeri de Foment (condicionat, 22 de desembre de 1998); Demarcació de Carreteres de l'Estat del Ministeri de Foment (favorable, 18 de gener de 1999).
  
La Unitat d'Inspecció del Patrimoni Històric Artístic de la Direcció Territorial de Cultura de València ha emés informe, en data 20 de gener de 1999.
  
Cinqué
  
Gandia té un pla general aprovat definitivament per la Comissió Territorial d'Urbanisme en data 21 de juliol de 1983. Actualment està en tramitació l'expedient d'homologació global del mencionat pla general, que ha estat informat pel sotssecretari d'Urbanisme i Ordenació Territorial en les fases de concert i informe previ.
  
Sisé
  
En data 21 de gener de 1999 es va presentar nova documentació de l'expedient, aprovada per la Comissió Informativa d'Urbanisme de l'Ajuntament de Gandia, celebrada el dia 19 de gener de 1999.
  
Seté
  
Aquesta nova documentació té per objecte reparar les deficiències indicades en els informes tècnics previs i, per a això, s'introdueixen les rectificacions següents en el projecte:
  
- Es reafirma el caràcter de xarxa primària de l'avinguda del Mar, que serà oportunament reflectit de tal manera en la documentació de l'homologació global del pla general.
  
- Es grafia la connexió de l'avinguda del Mar amb la rotonda de la carretera N-337, a través del sòl urbà limítrof. A aquest tram viari de connexió se li atorga també el caràcter de xarxa primària.
  
- En relació amb les zones de protecció de la carretera N-337 s'indica que la citada carretera ha passat a ser de titularitat municipal, per Resolució Ministerial de 30 de juny de 1998. A més, s'argumenta que en aquest mateix marge esquerra de la carretera s'han aprovat dos plans parcials, amb la mateixa zona de protecció de 18 m, que van ser informats favorablement pel Ministeri de Foment.
  
- S'aporta un nou pla d'ordenació estructural en el qual es grafien les zones de protecció del ferrocarril.
  
Vuité
  
La Comissió Territorial d'Urbanisme de València, en sessió celebrada el dia 28 de gener de 1999, va acordar suspendre l'aprovació definitiva de l'homologació del sector MAR-2 de Gandia, a causa de la deficiència relativa a la connexió de l'avinguda del Mar amb la carretera N-337, i s'haurà d'aportar també l'aprovació pel ple de l'Ajuntament de la nova documentació.
  
Nové
  
L'Ajuntament de Gandia ha procedit a introduir correccions en el projecte per tal de reparar les deficiències indicades. Aquestes correccions han estat aprovades pel Ple de l'Ajuntament, en sessió celebrada el dia 19 de febrer de 1999.
  
Deu
  
Les correccions introduïdes en el projecte consisteixen en la reconsideració del tractament de l'avinguda de la Mar, integrant-la en la xarxa primària de sòl dotacional com a avinguda estructurant i pauta de referència dels desenvolupaments sectorials dels planejaments parcials de la zona, d'acord amb el que estableix l'article 28.2.d del Reglament de Planejament. La funció estructurant intersectorial de l'avinguda té com a límit la pròpia zona i en cap cas es configura com una via preferent de trànsit rodat connectada a la CN-337 (aquesta última solució seria incompatible amb les condicions de qualitat ambiental que una zona eminentment residencial requereix).
  
Per una altra part, aquest plantejament concorda amb el tractament que el pla general de 1983 va atorgar a aquest element viari. En efecte, el mencionat pla va considerar l'avinguda com un sistema local el traçat del qual quedava predeterminat des del pla general, seguint el criteri que el planejament general podia fixar la situació obligatòria d'alguns sistemes locals, per a concretar l'estructura general del territori.
  
La solució concreta que va dissenyar el pla general consistia en connectar el nucli urbà de la ciutat amb el sòl urbà de la carretera del Grau, però sense establir una connexió directa entre l'avinguda de la Mar i la carretera del Grau.
  
Amb aquest caràcter de l'avinguda com a element estructurant i pauta de referència dels desenvolupaments sectorials dels planejaments parcials de la zona, s'han anat desenvolupant ja 4 plans parcials, i queda per desplegar únicament l'últim sector de la zona, que és el sector MAR-2.
  
En definitiva, la solució proposada consisteix en considerar l'avinguda de la Mar com un element de la xarxa primària que estructura la zona i connecta amb el nucli urbà, però s'evita la connexió directa amb la carretera del Grau, per a la qual cosa es dissenya un remat final de l'avinguda amb una rotonda que resol el gir en el seu extrem.
  
Onze
  
La Comissió Territorial d'Urbanisme de València, en sessió celebrada en data 11 de març de 1999 va informar favorablement aquest expedient.
  
Fonaments de dret
  
Primer
  
Respecte del procediment, la tramitació ha estat correcta, conforme al que estableix l'article 38, per remissió de les disposicions transitòries primera (apartat 2) i segona, de la LRAU i en el punt III de la Instrucció de Planejament 1/1996, de 23 de gener de 1996, sobre l'homologació de plans d'urbanisme a la Llei Reguladora de l'Activitat Urbanística.
  
Segon
  
La documentació està completa, als efectes del compliment del que preceptua l'article 27 de la LRAU i l'apartat II.9 de la instrucció d'homologació.
  
Tercer
  
Quant al fons de l'assumpte, l'objecte del projecte és l'homologació d'un sector de sòl urbanitzable no programat residencial classificat en el pla general vigent. Es tracta del sector denominat MAR-2, situat entre el ferrocarril Gandia-Grau, la carretera N-337 i el sòl urbà d'ampliació cap al nord del nucli de la població. La superfície total del sector és de 191.010 m2.
  
Les determinacions fonamentals de l'ordenació estructural són les que es resumeixen a continuació:
  
- Estratègia d'evolució urbana: completar la connexió entre Gandia i el Grau, prolongar l'avinguda de la Mar i adaptar-se al traçat i desdoblament de la carretera N-337.
  
- Delimitació del sector: els límits del sector s'estableixen amb elements de la xarxa primària (ferrocarril i carretera N-337) o directament amb el sòl urbà limítrof en els límits nord i sud de l'actuació.
  
- Xarxa primària: en la categoria de parcs públics es reconeixen les parcel·les que s'adscriuen del Parc Nord i l'Alqueria de Martorell; com a equipaments de xarxa primària, es consideren les zones adscrites de l'equipament de Beniopa; en l'apartat de xarxes de transport i comunicacions, es declaren com a xarxa primària la carretera N-337, fins i tot un carril bici adjacent, el ferrocarril al port de Gandia i l'avinguda del Mar; finalment, es consideren els traçats fonamentals de les xarxes de servei i els vials principals de l'àrea d'influència del sector.
  
- Condicions de connexió: s'indica que no es necessiten especials condicions de connexió i integració de l'actuació en l'entorn. L'accés viari es produirà des de l'avinguda del Mar pel sud.
  
- Àrea de repartiment i aprofitament tipus: l'àrea de repartiment s'integra pel sector més elements de xarxa primària que s'adscriuen a l'actuació; en concret, el sector té una superfície de 191.010 m2s, amb una edificabilitat bruta de 0,38 m2t/m2s, al qual s'adscriu una superfície de 28.651 m2s de xarxa primària, amb la qual resulta un aprofitament tipus de 0,33 m2t/m2s. La xarxa primària adscrita està constituïda per determinades parcel·les d'equipaments de sistema general qualificats en el Pla General vigent: equipaments de Beniopa, parc Alqueria de Martorell i parc Nord.
  
- Domini públic no municipal: s'estableix una separació de l'edificació de 18 m a la carretera N-337; respecte de les zones de protecció al ferrocarril, es fa una remissió a la Llei d'Ordenació dels Transports Terrestres.
  
- Directrius per al Pla Parcial: es recullen les determinacions relatives a usos principals, permesos i prohibits que va establir el Pla General. S'estableix la tipologia d'edificació aïllada i es fixa una densitat màxima de 30 htge./ha i una edificabilitat bruta de 0,38 m2t/m2s. Per una altra part, s'estableixen requisits mínims de les xarxes de serveis urbanístics.
  
Quart
  
Es tracta d'una homologació sectorial i declarativa, tal com estan definits aquests conceptes en la instrucció d'homologació.
  
Cinqué
  
Les determinacions estructurals d'aquesta homologació sectorial concorden amb les establertes en l'homologació global del pla general per a aquest àmbit d'actuació.
  
Sisé
  
L'informe de la Unitat d'Inspecció del Patrimoni Històric Artístic de la Direcció Territorial de Cultura de València, de data 20 de gener de 1999, indica que a l'hora de realitzar les obres d'urbanització del sector es tinga present l'existència del jaciment arqueològic denominat Corba dels Molins, la fitxa del qual s'adjunta a l'informe.
  
Seté
  
Analitzat el contingut de les correccions introduïdes en el projecte, es consideren reparades les deficiències indicades en l'acord de la Comissió Territorial d'Urbanisme de data 28 de gener de 1999.
  
Vuité
  
Les determinacions contingudes en el projecte es consideren correctes des del punt de vista de les exigències de la política urbanística i territorial de la Generalitat, tal com recull l'article 40 de la Llei Reguladora de l'Activitat Urbanística.
  
Nové
  
El conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva de l'homologació dels plans urbanístics de municipis de més de 50.000 habitants, de conformitat amb el que estableix la disposició transitòria primera, punt 2, per remissió a l'article 39, de la Llei Reguladora de l'Activitat Urbanística, en relació con l'article 6.d del Reglament dels Òrgans Urbanístics de la Generalitat Valenciana.
  
Vistos els preceptes legals citats i altres de general i pertinent aplicació, resolc:
  
Aprovar definitivament l'homologació del sector MAR-2 del Pla General de Gandia, a la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Contra aquesta resolució, que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que preveu l'article 10 i 46 de la Llei reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga exercitar qualsevol altre recurs que estime oportú.
  
València, 28 d'abril de 1999.- El conseller d'Obres Públiques, Urbanisme i Transports: José Ramón García Antón.